Ledi Gaga “Guchchi uyi” filmidagi Patrisiya Rejani rolini o‘ynash uchun 9 oy italyancha talaffuz bilan gapirgani haqida so’zlab berdi

Ledi Gaga “Guchchi uyi” filmida o‘ynagan Patrisiya Rejani roliga yaxshilab ko‘nikish uchun to‘qqiz oy davomida italyancha talaffuz bilan gapirgan. Bu haqda xonandaning o‘zi Britaniyaning Vogue jurnaliga so‘zlab berdi, deb yozadi Esquire.

“Bor gapni aytaman, men Patrisiya Rejani kabi bir yarim yil yashadim. To‘qqiz oy davomida talaffuz bilan gaplashdim, hatto kamera qarshisida bo‘lmasam ham. Sira to‘xtamadim va u kabi bo‘lib qoldim”, – deydi Gaga.
Aktrisaning so‘zlariga ko‘ra, u hatto sochlarini Patrisiyanikiga o‘xshash rangga bo‘yagan. Ledi Gaga filmdagi qahramoniga o‘xshashga va uning xobbisiga qiziqishga harakat qildi. Xonandaning fikricha, bu – rolni ishonchli ijro etishning yagona yo‘li.

Ridli Skottning kartinasi Guchchi modalar uyi rahbari Mauritsio Guchchi va uning rafiqasi Patrisiya Rejani o‘rtasidagi munosabatlarga va ayol uyushtirgan qotillikka bag‘ishlangan. Film Sara Gey Fordenning “Guchchi uyi: qotillik, telbalik, jozibadorlik, ochko‘zlikning shov-shuvli hikoyasi” kitobi asosida suratga olingan.